Gandia redueix l'atur en quasi un 4% i augmenta l'afiliació a la Seguretat Social més d'un 6% en 2024
29 gener 2025

## Gandia redueix l'atur en quasi un 4% i augmenta l'afiliació a la Seguretat Social més d'un 6% en 202429 gener 2025Última actualització: 29 gener 2025

![](../gestion/img/020f15fddcb1392e5a024c599486c68be88e81895c3dfe693f9ed87a4bbe04d1.jpg)  
  

El regidor delegat d’Hisenda, **Salvador Gregori**, i la regidora d’Economia, Empresa i Ocupació, **Elena Moncho**, han presentat hui un balanç de l’atur de Gandia durant 2024. Per començar, l’edil ha destacat que Gandia continua consolidant el seu creixement econòmic i demogràfic amb una reducció de l’atur del 3,77% en l’últim any i un increment notable en l’afiliació a la Seguretat Social.  
Ambdues dades es troben per damunt de la mitjana de la Comunitat Valenciana i de ciutats similars a la nostra. Segons les dades oficials corresponents al període desembre 2023 - desembre 2024, la ciutat ha experimentat una disminució de 181 persones en situació de desocupació, mentre que l’afiliació a la Seguretat Social ha crescut en 1.299 persones, la qual cosa suposa un augment del 6,1%.

Aquestes dades es produeixen mentre la població en la nostra ciutat augmenta per damunt de la mitjana nacional, fet que el regidor ha atribuït al fet que Gandia s’ha consolidat com “_un lloc ideal per a invertir i viure gràcies a un entorn fiable que propicia l’administració_”.

**Reducció de l’atur a Gandia**  
El balanç anual d’ocupació confirma la tendència a la baixa de la desocupació en la ciutat, amb xifres que reforcen l’atractiu de Gandia com un destí dinàmic i en creixement. En els últims 17 anys, l’atur en desembre ha experimentat diverses fluctuacions, però les dades recents reflecteixen una recuperació sostinguda del mercat laboral local. D’aquesta manera, desembre va tancar amb una xifra de 5.192 persones desocupades.

“_El comportament de l’atur mes a mes en els últims 17 anys mostra una evolució positiva que recolza les polítiques d’ocupació impulsades en la ciutat_”, ha asseverat Gregori.

Una altra dada que s’ha aportat durant la compareixença és que des de desembre de 2015 a desembre de 2024 la baixada de l’atur a Gandia se situa en un 35,97%. “_Són quasi tres mil persones menys en aquest període de temps, cosa que ens converteix en la segona ciutat de la Comunitat on més ha baixat l’atur_”.

  
**Creixement en l’afiliació a la Seguretat Social**  
L’augment de 1.299 afiliats a la Seguretat Social fins a aconseguir les 22.656 persones en l’últim any és un indicador clau de la recuperació de l’ocupació i la consolidació de l’activitat econòmica a Gandia. Aquest increment, del 6,1%, reforça la percepció de la ciutat com un enclavament d’oportunitats i estabilitat laboral.

Sobre aquestes xifres, Gregori ha afirmat que “les dades històriques d’afiliació a la Seguretat Social mostren que Gandia ha aconseguit mantindre una tendència de creixement en els últims 16 anys, cosa que evidencia un enfortiment del teixit empresarial i del mercat laboral”.

  
**Augment de la població a Gandia**  
Paral·lelament, la població a Gandia ha experimentat un creixement accelerat des de 2020 fins a aconseguir en desembre de 2024 la xifra de 84.855 habitants, fet que subratlla l’atractiu de la ciutat com un lloc de residència i desenvolupament professional. “_L’augment d’habitants respon a diversos factors, entre ells, la percepció de Gandia com una ciutat de futur amb un entorn institucional fiable i amb oportunitats laborals en ascens_”. “_El creixement s’està accelerant per damunt de la mitjana nacional i Gandia està podent absorbir aquestes persones gràcies a un teixit econòmic diversificat que travessa un bon moment._”

  
Per la seua part, Moncho ha explicat les accions que des del departament de promoció econòmica s’han posat en marxa per a incentivar la creació d’ocupació i empreses.

Des de juliol fins a finalitzar l’any passat, s’ha assessorat 66 emprenedors que acudiren amb els seus projectes a la seu de l’Urbalab per a plantejar els seus dubtes i s’ha col·laborat en la creació de 16 empreses i assessorat altres 19.

A més, s’han realitzat prop de 20 accions formatives que han comptat amb 245 participants i s’ha intermediant per a gestionar 1.246 candidatures d’ocupació i s’han propiciat 29 insercions directes.

“_Des del nostre departament creiem que són unes xifres positives, però no ens conformarem perquè continuarem donant suport a totes les persones, emprenedors i empreses que busquen accedir al mercat laboral o millorar la situació de la seua empresa_”, va concloure Moncho.

[Twittear](https://twitter.com/share)